Na temelju članka 66. stavka 1. Zakona o zaštiti okoliša (NN 80/13, 153/13, 78/15) i članka 4. Uredbe o strateškoj procjeni plana i programa na okoliš (NN 64/08) župan Krapinsko-zagorske županije dana 29.04.2016. godine donio je

ODLUKU

o započinjanju postupka strateške procjene utjecaja Master plana razvoja turizma Krapinsko-zagorske županije u razdoblju 2016.-2025. na okoliš.

I

Donošenjem ove odluke započinje postupak strateške procjene utjecaja Master plana razvoja turizma Krapinsko-zagorske županije za razdoblje 2016.-2025. na okoliš. Stratešku procjenu prema ovoj Odluci provodi županija Krapinsko-zagorska, odnosno Upravni odjel za gospodarstvo, poljoprivredu, promet, komunalnu infrastrukturu i EU fondove, a stručni izrađivač Master plana je tvrtka Horwath HTL.

II

Cilj izrade Master plana razvoja turizma Krapinsko-zagorske županije je turističko strukturiranje destinacije kroz definiranje razvojnog modela zagorskog turizma te osmišljavanje cjelovitog razvojnog rješenja i strateškog usmjerenja turizma Krapinsko-zagorske županije, postizanje dogovora odgovornih osoba o ključnim pitanjima zagorskog turizma te poticanje novog poduzetništva u turizmu baziranog na partnerstvu privatnog i javnog sektora.

Razlozi za donošenje Master plana su sveobuhvatno identificiranje postojećeg stanja turizma na području Krapinsko-zagorske županije, utvrđivanje strateških ciljeva, vizije i misije te definiranje strategija investicija, marketinga i konkurentnost i mape implementacije.

Master plan razvoja turizma Krapinsko-zagorske županije za razdoblje 2016.-2025. godine je temeljni strateški planski dokument jedinice područne (regionalne) samouprave (JP(R)S) u kojem se određuju ciljevi i prioriteti turističkog razvoja za područje JP(R)S sa ciljem jačanja njenih razvojnih potencijala.

III

Upravni odjel za gospodarstvo, poljoprivredu, promet, komunalnu infrastrukturu i EU fondove dužan je sukladno članku 5. Uredbe o strateškoj procjeni plana i programa na okoliš (NN 64/08) u roku od 8 dana u svrhu određivanja sadržaja strateške studije zatražiti mišljenja o sadržaju Strateške studije i razini obuhvata podataka od tijela i/ili osoba određenih posebnim propisima nadležnih za pojedine sastavnice okoliša i opterećenja za okoliš. Zahtjev za davanje mišljenja o sadržaju Strateške studije sadrži Odluku o izradi te programska polazišta i ciljeve Master plana razvoja Krapinsko-zagorske županije za razdoblje 2016.-2025.

IV

U postupku određivanja sadržaja Strateške procjene Upravni odjel za gospodarstvo, poljoprivredu, promet, komunalnu infrastrukturu i EU fondove objavljuje na internetskoj stranici Krapinsko-zagorske županije Odluku o postupku strateške procjene, te informira javnost o načinu sudjelovanja u postupku strateške procjene, a sukladno odredbama članaka 5. 6. i 12. Uredbe o informiranju i sudjelovanju javnosti i zainteresirane javnosti u pitanjima zaštite okoliša (NN 64/08).

V

Odluka stupa na snagu danom donošenja

KLASA

URBROJ

Krapina, 29.04.2016.

ŽUPAN

Željko Kolar